《游厓山上袁明府萧老师》
明代·李以麟

我昔怀厓山，山深不可求。鳄湖一以眺，远水空悠悠。

感此生梦寐，岁华已十周。兹行惬夙怀，况得及春游。

东风吹征衣，新水摇轻舟。倏忽两崖间，四顾郁绸缪。

日落长烟空，宕桨湖中洲。怒流激风雨，一夜生寒秋。

鸡鸣揽衣起，毒雾散平畴。乱石如人立，遥天蹴浪浮。

舍舟沿小港，一径入松楸。巍峨新庙宇，寥寂旧山邱。

景物纷在眼，半带前朝愁。弱萝故袅袅，蜚鸟亦啾啾。

百年夷夏心，凄恻欲谁留。回首烟霏外，慷慨席中流。

赤日腾扶桑，万里阴霾收。把酒飏归航，且听渔人讴。

作者简介：李以麟，字应叔，号沧浒。新会人。以龙弟。诸生。慕江门之学，以诗文名。仕至池州推官。清顾嗣协编《冈州遗稿》卷四、清道光《广东通志》卷二八一有传。